ચિત્રા સાથે રમાકાંતે ત્યાર પછી ફરીથી બીજું લગ્ન કર્યું હતું. આમ તો રમાકાંત સીધોસાદો માણસ હતો. નિશાળેથી નીસરી જવું પાંસરું ઘેર જેવા સ્વભાવવાળો…! આગલી પત્નીથી તેને એક દીકરી હતી, વહાલી… જેનું નામ તો વીણા હતું પણ રમાકાંત તેને પ્રેમથી વહાલી કહીને જ બોલાવતો હતો. ચિત્રા પરણીને આવી ત્યારે આ વહાલી પંદર-સોળ વરસની હતી. ખરેખર વહાલી લાગે તેવી જ હતી, પણ કોણ જાણે કેમ ચિત્રાને તો તે દીઠી ગમતી નહોતી, કદાચ પોતાની શોક્યની દીકરી હતી એટલે જ શોક્ય જેવી લાગતી હતી.